**Spune-mi**

*Elena Liliana Popescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu ai crezut

că poți învinge doar atunci

când renunțând la orice armă,

vei lupta cu propria imagine

pentru eliberarea ta.

Nu te vei mai putea privi

în oglinzile care să te arate

slab sau trufaș,

neînfricat sau laș,

după dorință...

Ți s-a mai spus,

dar nu ai crezut...

În țara fără de oglinzi,

"care îți va mai fi chipul?",

te vei întreba atunci

încă o dată și vei afla

dacă vei lăsa răspunsul

să vină de la sine...

Ce vei avea de pierdut,

când căutarea va fi

singura realitate posibilă?

Care este drumul,

se-ntreabă cel care merge

fără să știe, pe singurul drum,

pe care poate s-ajungă?...

Unde să ajungă,

dacă el este deja acolo,

chiar dacă nu poate încă să știe

că este câștigătorul?

Ce competiție este mai de temut

decât aceea în care tu

ești singurul concurent îndârjit?

Dar cum mai poți lupta

când adversarul poartă,

drept amuletă,

doar chipul tău?

"Alungă toate speranțele", ți s-a spus,

pentru a putea să speri cu adevărat!

Dar, spune-mi, la ce mai este bună speranța

pentru cel care are deja totul?

Sau cunoașterea drumului de întoarcere,

pentru cel care a ajuns?...